Πρόταση ΚΑΝΟΝΙΣΜΟY TOY ΣYMBOYΛIOY για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φουρφουρυλικής αλκοόλης καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 9 Αυγούστου 2002, η Επιτροπή άρχισε μια έρευνα αντιντάμπινγκ όσον αφορά τις εισαγωγές στην Κοινότητα φουρφουρυλικής αλκοόλης, καταγωγής Λαϊκής Δημοκρατίας της Κίνας [1] ("Κίνα"). Η Επιτροπή, με τον κανονισμό (ΕΚ) αριθ. 781/2003 [2], επέβαλε προσωρινό δασμό αντιντάμπινγκ στις εισαγωγές φουρφουρυλικής αλκοόλης καταγωγής Κίνας, που υπάγεται στον κωδικό ΣΟ ex 2932 13 00.

[1] ΕΕ C 189, 9.8.2002, σ. 30.

[2] ΕΕ L 114, 8.5.2003, σ. 16.

Μετά την επιβολή των προσωρινών δασμών αντιντάμπινγκ οι υπηρεσίες της Επιτροπής ανέλυσαν σε βάθος το ντάμπινγκ και τη ζημία. Η επισυναπτόμενη πρόταση κανονισμού του Συμβουλίου για την επιβολή οριστικού δασμού αντιντάμπινγκ στηρίζεται στις οριστικές διαπιστώσεις για το ντάμπινγκ, τη ζημία, την αιτιώδη συνάφεια και το συμφέρον της Κοινότητας.

Προτείνεται να επιβληθούν οριστικοί δασμοί αντιντάμπινγκ στις εισαγωγές φουρφουρυλικής αλκοόλης καταγωγής Κίνας, ως ένα ποσό ειδικού δασμού που θα κυμαίνεται μεταξύ 84 και 250 ευρώ ανά μετρικό τόνο που αντιστοιχούν στα περιθώρια της ζημίας. Θεωρείται σκόπιμο να επιβληθεί δασμός υπό μορφή ειδικού ποσού σε ευρώ ανά μετρικό τόνο, για να ελαχιστοποιηθεί ο κίνδυνος αποφυγής των δασμών μέσω χειραγώγησης των τιμών που παρατηρήθηκε σε ορισμένες προγενέστερες διαδικασίες που αφορούσαν την ίδια γενική κατηγορία προϊόντων.

Προτείνεται επίσης να επιβληθούν οριστικά μέτρα με βάση τα περιθώρια της ζημίας που διαπιστώθηκαν, επειδή αυτά τα περιθώρια είναι χαμηλότερα από τα αναθεωρημένα περιθώρια ντάμπινγκ.

Για να ελαχιστοποιηθούν επίσης οι κίνδυνοι καταστρατήγησης, κρίνεται ότι απαιτούνται ειδικές διατάξεις για να εξασφαλιστεί η ορθή εφαρμογή των δασμών αντιντάμπινγκ. Αυτές οι ειδικές διατάξεις περιλαμβάνουν την υποβολή στις τελωνειακές αρχές των κρατών μελών ενός έγκυρου εμπορικού τιμολογίου. Μόνο οι εισαγωγές που συνοδεύονται από τέτοιο τιμολόγιο δηλώνονται με τους πρόσθετους κωδικούς Taric που εφαρμόζονται για τον συγκεκριμένο παραγωγό. Οι εισαγωγές που δεν συνοδεύονται από τέτοιο τιμολόγιο υπόκεινται στον υπολειπόμενο δασμό αντιντάμπινγκ που εφαρμόζεται σε όλους τους άλλους εξαγωγείς. Οι εταιρείες καλούνται να υποβάλουν τακτικές εκθέσεις στην Επιτροπή προκειμένου να διασφαλιστεί η ορθή παρακολούθηση των πωλήσεων φουρφουρυλικής αλκοόλης στην Κοινότητα. Στην περίπτωση που δεν υποβληθούν εκθέσεις, ή οι εκθέσεις δείχνουν ότι τα μέτρα δεν επαρκούν για την εξάλειψη των επιπτώσεων του ζημιογόνου ντάμπινγκ, κρίνεται ίσως αναγκαίο να κινηθεί ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού.

Προτείνεται επομένως στο Συμβούλιο να εγκρίνει την επισυναπτόμενη πρόταση με στόχο την υιοθέτησή της και τη δημοσίευσής της στην Επίσημη Εφημερίδα το αργότερο μέχρι τις 8 Νοεμβρίου 2003.

Πρόταση ΚΑΝΟΝΙΣΜΟY TOY ΣYMBOYΛIOY για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φουρφουρυλικής αλκοόλης καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [3] (εφεξής ο "βασικός κανονισμός"), και ιδίως το άρθρο 9,

[3] ΕΕ αριθ. L 56, της 6.3.1996, σ. 1., όπως τροποποιήθηκε τελευταία από τον κανονισμό (ΕΚ) αριθ. 1972/2002, ΕΕ αριθ. L 305, της 7.11.2002, σ. 1.

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή, [4]

[4] EE C [...] [...],σ. [...]

Εκτιμώντας τα ακόλουθα:

Α. Διαδικασία

1. Προσωρινά μέτρα

(1) Η Επιτροπή, με τον κανονισμό (ΕΚ) αριθ. 781/2003 [5] ("κανονισμός προσωρινού δασμού") επέβαλε προσωρινούς δασμούς αντιντάμπινγκ στις εισαγωγές φουρφουρυλικής αλκοόλης καταγωγής Λαϊκής Δημοκρατίας της Κίνας ("Κίνα"), ως ένα ποσό ειδικού δασμού που κυμαίνεται μεταξύ 21 ευρώ και 11 ευρώ ανά μετρικό τόνο, που αντιστοιχούν στα περιθώρια της ζημίας.

[5] ΕΕ L 114, 8.5.2003, σ. 16.

2. Ακόλουθη διαδικασία

(2) Μετά την επιβολή των προσωρινών δασμών αντιντάμπινγκ, τα μέρη έλαβαν γνώση των πραγματικών περιστατικών και παρατηρήσεων στα οποία στηρίζεται ο κανονισμός προσωρινού δασμού. Ορισμένα μέρη υπέβαλαν παρατηρήσεις γραπτώς. Όλα τα μέρη που το ζήτησαν έγιναν δεκτά σε ακρόαση από την Επιτροπή. Όλα τα μέρη ενημερώθηκαν σχετικά με τα πραγματικά γεγονότα και τις εκτιμήσεις, βάσει των οποίων η Επιτροπή προτίθετο να συστήσει την επιβολή οριστικών δασμών αντιντάμπινγκ και την οριστική είσπραξη των ποσών που είχαν κατατεθεί ως εγγύηση μέσω των προσωρινών δασμών. Καθορίστηκε επίσης προθεσμία εντός της οποίας μπορούσαν να υποβάλουν τις παρατηρήσεις τους μετά την εν λόγω κοινολόγηση.

(3) Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάσθηκαν και όταν κρίθηκε σκόπιμο, λήφθηκαν υπόψη για τα οριστικά συμπεράσματα.

(4) Η Επιτροπή συνέχισε να αναζητεί και να επαληθεύει όλες τις πληροφορίες που θεώρησε απαραίτητες για τα οριστικά πορίσματά της. Εκτός από τις επισκέψεις επαλήθευσης που έγιναν στις εγκαταστάσεις των εταιρειών οι οποίες αναφέρονται στις αιτιολογικές σκέψεις 10 και 11 του κανονισμού προσωρινού δασμού, πρέπει να σημειωθεί ότι, μετά την επιβολή των προσωρινών μέτρων, πραγματοποιήθηκε επίσκεψη επαλήθευσης στις εγκαταστάσεις του ακόλουθου κοινοτικού χρήστη:

- - Bakelite AG, Iserlohn-Lethmate, Γερμανία.

Β. Υπό εξέταση προϊόν και ομοειδες προϊόν

(5) Επειδή δεν λήφθηκαν παρατηρήσεις όσον αφορά το υπό εξέταση προϊόν και το ομοειδές προϊόν, επιβεβαιώνονται τα περιεχόμενα και τα προσωρινά συμπεράσματα των αιτιολογικών σκέψεων 12 έως 17 του κανονισμού προσωρινού δασμού.

Γ. Νταμπινγκ

1. Καθεστώς οικονομίας της αγοράς

(6) Δεν υποβλήθηκαν άλλα αποδεικτικά στοιχεία όσον αφορά την απόφαση να μην αναγνωρισθεί καθεστώς οικονομίας αγοράς στους τέσσερεις Κινέζους εξαγωγείς που συνεργάσθηκαν. Συνεπώς επιβεβαιώνονται τα συμπεράσματα που αναφέρονται στην αιτιολογική σκέψη 20 του κανονισμού προσωρινού δασμού.

2. Ατομική μεταχείριση

(7) Στον κανονισμό προσωρινού δασμού χορηγήθηκε ατομική μεταχείριση στους τρεις συνεργαζόμενους παραγωγούς αλλά δεν χορηγήθηκε σε έναν παραγωγό. Οι λόγοι για τη χορήγηση ή μη ατομικής μεταχείρισης αντανακλούν τους όρους που καθορίζονται στο άρθρο 9 παράγραφος 5 του βασικού κανονισμού. Ο κοινοτικός κλάδος παραγωγής αμφισβήτησε το γεγονός ότι η Επιτροπή μπορούσε να στηρίξει τα πορίσματά της σ'αυτό το άρθρο εφόσον τέθηκε σε ισχύ μόνον μετά την έναρξη της τρέχουσας διαδικασίας.

(8) Η εξέταση του θέματος της ατομικής μεταχείρισης στηρίχτηκε στα κριτήρια που εφαρμόζονταν όταν κινήθηκε η τρέχουσα διαδικασία. Αυτά τα κριτήρια είναι παρόμοια με εκείνα που καθορίζονται στο άρθρο 9 παράγραφος 5 του βασικού κανονισμού, και έχουν εφαρμοστεί για ορισμένα έτη. Επομένως, ο κανονισμός προσωρινού δασμού που αναφέρεται στο άρθρο 9 παράγραφος 5 του βασικού κανονισμού αιτιολογεί μια μακροχρόνια πρακτική.

(9) Στον προσωρινό προσδιορισμό, η Επιτροπή αρνήθηκε ατομική μεταχείριση σε έναν συνεργαζόμενο Κινέζο παραγωγό-εξαγωγέα, δηλ. την Henan Huilong Chemical Industry Co. Ltd ("Huilong"), ο οποίος ενεργούσε ως παραγωγός και ως έμπορος φουρφουρυλικής αλκοόλης, με το επιχείρημα ότι δεν ήταν δυνατό να καθοριστεί το επίπεδο παρέμβασης του κράτους στις επιχειρηματικές δραστηριότητες της Huilong. Εν πάση περιπτώσει, η αιτιολογική σκέψη 29 του κανονισμού προσωρινού δασμού προέβλεπε την επανεξέταση αυτού του θέματος στο οριστικό στάδιο.

(10) Ο εν λόγω εξαγωγέας ισχυρίζεται ότι ο προσωρινός προσδιορισμός δεν ήταν ορθός και ότι έπρεπε να του χορηγηθεί ατομική μεταχείριση. Για να υποστηρίξει αυτόν τον ισχυρισμό, η εταιρεία τονίζει ότι δεν διαπιστώθηκαν αποδεικτικά στοιχεία που να δείχνουν την άμεση κρατική παρέμβαση στην ίδια την εταιρεία, και ότι ο όγκος των εισαγωγών φουρφουρυλικής αλκοόλης αντιστοιχούσε σε λιγότερο του 5% της παραγωγής της κατά την ΠΕ. Επιπλέον, μέρος των εισαγωγών αυτού του προϊόντος είχε αγορασθεί από άλλον συνεργαζόμενο εξαγωγέα στον οποίο είχε ήδη χορηγηθεί ατομική μεταχείριση.

(11) Μετά την επιβολή των προσωρινών μέτρων, δεν υποβλήθηκαν άλλες πληροφορίες που να αποδεικνύουν την κρατική παρέμβαση στις επιχειρηματικές δραστηριότητες της Huilong. Η Huilong συμφώνησε να σταματήσει τις εμπορικές της δραστηριότητες φουρφουρυλικής αλκοόλης αν της χορηγείτο ατομική μεταχείριση.

(12) Κατά συνέπεια, συνάγεται τώρα το συμπέρασμα ότι το επίπεδο κρατικής παρέμβασης στις επιχειρηματικές δραστηριότητες της Huilong, αν υπάρχει, δεν μπορεί να είναι σημαντική και εν πάση περιπτώσει δεν είναι τέτοια που να επιτρέπει την καταστρατήγηση των μέτρων. Πάνω σ'αυτή τη βάση, αποφασίσθηκε να αναθεωρηθεί ο προσωρινός προσδιορισμός και να χορηγηθεί ατομική μεταχείριση στην Huilong.

3. Ανάλογη χώρα

(13) Οι παραγωγοί-εξαγωγείς αμφισβήτησαν την επιλογή των Ηνωμένων Πολιτειών Αμερικής ως ανάλογης χώρας και επανέλαβαν τον ισχυρισμό τους ότι η Ταϊλάνδη θα ήταν καλύτερη εναλλακτική πρόταση. Αυτός ο ισχυρισμός στηρίζεται στα επιχειρήματα ότι i) το κόστος παραγωγής είναι χαμηλότερο στην Ταϊλάνδη. ii) η Ταϊλάνδη είναι η κυριότερη πηγή φουρφουρυλικής αλκοόλης που εισάγεται στην ΕΕ. και iii) οι καταγγέλλοντες δέχονται ότι δεν αποδεικνύεται ότι οι εισαγωγές από την Ταϊλάνδη πραγματοποιούνται σε τιμές ντάμπινγκ.

(14) Όπως υπογραμμίζεται στην αιτιολογική σκέψη 33 του κανονισμού προσωρινού δασμού, μόνον ένας παραγωγός στις Ηνωμένες Πολιτείες Αμερικής ήταν έτοιμος να συνεργασθεί με την έρευνα. Επιπλέον, καθορίστηκε προσωρινά ότι οι Ηνωμένες Πολιτείες Αμερικής πληρούσαν τα αναγκαία κριτήρια για να αποτελέσουν την κατάλληλη ανάλογη χώρα.

(15) Δεν υπάρχουν ενδείξεις για το αν η Ταϊλάνδη, ή η Νότια Αφρική, θα αποτελούσαν καλύτερη εναλλακτική πρόταση ανάλογης χώρας. Οι παραγωγοί-εξαγωγείς δεν υπέβαλαν αποδεικτικά στοιχεία σχετικά με το κόστος παραγωγής φουρφουρυλικής αλκοόλης στην Ταϊλάνδη ή στη Νότια Αφρική, εκτός από έναν υπολογισμό βάσει προβολής των τιμών εξαγωγής που αναφέρονται στην καταγγελία και από την EUROSTAT. Επιπλέον, ο Ταϊλανδός παραγωγός αρνήθηκε να συνεργαστεί με τη διαδικασία. Επομένως, θεωρήθηκε ότι αυτές οι χώρες δεν μπορούσαν να χρησιμοποιηθούν ευλόγως για την κατασκευή της κανονικής αξίας λόγω της έλλειψης αξιόπιστων και επαληθεύσιμων αποδεικτικών στοιχείων πάνω στα οποία θα μπορούσαν να στηριχτούν τα συμπεράσματα.

(16) Κατά συνέπεια, και επειδή δεν υποβλήθηκαν νέα αποδεικτικά στοιχεία σχετικά με το αντίθετο, επιβεβαιώνεται το προσωρινό συμπέρασμα που συνάγεται στην αιτιολογική σκέψη 33 του κανονισμού προσωρινού δασμού.

4. Ντάμπινγκ

4.1 Κανονική αξία

(17) Οι παραγωγοί-εξαγωγείς ισχυρίστηκαν ότι η κατασκευασμένη κανονική αξία είναι πολύ υψηλή για να θεωρηθεί εύλογη. Για να υποστηρίξουν αυτόν τον ισχυρισμό, τονίζουν τις χαμηλότερες τιμές φουρφουρυλικής αλκοόλης από την Ταϊλάνδη, οι οποίες, κατά τους ισχυρισμούς, δεν αποτελούν αντικείμενο ντάμπινγκ, καθώς και την χαμηλότερη κανονική αξία που ανέφεραν οι καταγγέλλοντες πριν την έναρξη της διαδικασίας.

(18) Ως προς αυτό, πρέπει να αναφερθεί ότι η κανονική αξία καθορίστηκε σύμφωνα με το άρθρο 2 παράγραφος 7α του βασικού κανονισμού, δηλαδή με βάση τις πληροφορίες που συγκεντρώθηκαν στην ανάλογη χώρα, δηλαδή τις Ηνωμένες Πολιτείες Αμερικής. Επιπλέον επιβεβαιώνεται ότι η κατασκευασμένη κανονική αξία υπολογίστηκε με βάση τις πραγματικές τιμές και το κόστος τα οποία επαληθεύθηκαν δεόντως κατά την επιτόπια έρευνα στις εγκαταστάσεις του συνεργαζόμενου παραγωγού φουρφουρυλικής αλκοόλης στις Ηνωμένες Πολιτείες Αμερικής.

(19) Επομένως θεωρείται ότι, επειδή δεν υπάρχουν επαληθεύσιμες πληροφορίες για την Νότια Αφρική ή την Ταϊλάνδη, τα διαθέσιμα στοιχεία από τον παραγωγό φουρφουρυλικής αλκοόλης στις Ηνωμένες Πολιτείες Αμερικής αποτελούν τις καλύτερες διαθέσιμες πληροφορίες για την κατασκευή της κανονικής αξίας. Επιβεβαιώνονται τα συμπεράσματα της αιτιολογικής σκέψης 34 του κανονισμού προσωρινού δασμού.

4.2 Τιμή εξαγωγής

(20) Οι τιμές εξαγωγής προσαρμόστηκαν ελάχιστα μετά την υποβολή παρατηρήσεων που συνοδεύονταν από τα κατάλληλα αποδεικτικά στοιχεία, με βάση τους ναύλους που χρησιμοποιήθηκαν.

(21) Οι παραγωγοί-εξαγωγείς αμφισβήτησαν επίσης τη μέθοδο που χρησιμοποιήθηκε για τον υπολογισμό της τιμής εξαγωγής για τις εταιρείες που δεν συνεργάσθηκαν, όπως υπογραμμίζεται στην αιτιολογική σκέψη 36 του κανονισμού προσωρινού δασμού.

(22) Ως προς αυτό, πρέπει να υπομνησθεί ότι το επίπεδο συνεργασίας στην παρούσα περίπτωση ήταν χαμηλό και ότι οι τιμές εξαγωγής έπρεπε ως εκ τούτου να στηριχτούν στα διαθέσιμα πραγματικά περιστατικά σύμφωνα με το άρθρο 18 παράγραφος 1 του βασικού κανονισμού. Για τον κανονισμό προσωρινού δασμού, είχαν χρησιμοποιηθεί οι τιμές και οι όγκοι του συνεργαζόμενου παραγωγού στον οποίο δεν είχε χορηγηθεί ατομική μεταχείριση.

(23) Αυτός ο παραγωγός έτυχε ατομικής μεταχείρισης, και υπολογίστηκε γι'αυτόν ατομικό περιθώριο του ντάμπινγκ με βάση τις δικές του πωλήσεις στην ΕΕ κατά την ΠΕ. Με βάση τα ανωτέρω, η αξία των εξαγωγών των μη συνεργαζόμενων εταιρειών υπολογίστηκε εκ νέου. Αυτός ο νέος υπολογισμός στηρίζεται στον αντιπροσωπευτικό όγκο των πωλήσεων στην ΕΕ των τεσσάρων εξαγωγέων που συνεργάσθηκαν. Για να εξασφαλιστεί η αξιοπιστία των συναλλαγών που χρησιμοποιήθηκαν, εφαρμόστηκε ένα δείγμα για το 25% ανά όγκο. Αυτό το δείγμα περιελάμβανε τα τιμολόγια των τεσσάρων συνεργαζόμενων παραγωγών με τις χαμηλότερες μέσες τιμές συναλλαγής. Θεωρήθηκε σκόπιμο να χρησιμοποιηθούν οι χαμηλότερες τιμές συναλλαγής, επειδή δεν υπήρχε λόγος να πιστεύεται ότι οι πωλήσεις των μη συνεργαζόμενων εταιρειών θα γίνονταν σε τιμές υψηλότερες από εκείνες που ήδη εφήρμοζαν οι συνεργαζόμενοι παραγωγοί. Η μέση τιμή που υπολογίστηκε κατ'αυτόν τον τρόπο, χρησιμοποιήθηκε εν συνεχεία για τον καθορισμό του υπολειπόμενου περιθωρίου ντάμπινγκ και ζημίας.

4.3 Σύγκριση

(24) Επειδή δεν υποβλήθηκαν παρατηρήσεις, επιβεβαιώνεται το προσωρινό συμπέρασμα της αιτιολογικής σκέψης 37 του κανονισμού προσωρινού δασμού.

4.4 Περιθώριο ντάμπινγκ

(25) Τα περιθώρια ντάμπινγκ, που επανεξετάστηκαν με βάση τα θέματα που αναφέρονται ανωτέρω, είναι τώρα τα εξής (εκφρασμένα ως ποσοστό της τιμής εισαγωγής CIF στα σύνορα της Κοινότητας):

Εταιρεία // Περιθώριο

Gaoping // 93%

Huilong // 90%

Linzi // 78%

Zhucheng // 80%

Όλες οι λοιπές επιχειρήσεις // 112%

Δ. Κοινοτικοσ κλαδοσ παραγωγησ

(26) Οι τέσσερεις συνεργαζόμενοι εξαγωγείς ισχυρίστηκαν ότι οι Transfurans Chemicals BVBA ("TFC"), Βέλγιο και International Furan Chemicals BV, Κάτω Χώρες ("IFC") δεν αποτελούν τον "κοινοτικό κλάδο παραγωγής" κατά την έννοια των άρθρων 5 παράγραφος 4 και 4 παράγραφος 1 του βασικού κανονισμού, επειδή αυτές οι εταιρείες είναι πολύ μικρές λόγω του αριθμού των εργαζομένων σε αυτές και ανήκουν σε ιδιωτική εταιρεία στην Δομινικανή Δημοκρατία, δηλ. την Central Romana Corporation ("CRC").

(27) Αυτά τα επιχειρήματα δεν έγιναν δεκτά. Πρώτον, οι μικρές και μεσαίες επιχειρήσεις έχουν σαφώς το δικαίωμα να υποβάλουν καταγγελία και μπορούν να αποτελέσουν τον κοινοτικό κλάδο παραγωγής κατά την έννοια των άρθρων 5 παράγραφος 4 και 4 παράγραφος 1 του βασικού κανονισμού.

(28) Όπως αναφέρεται στην αιτιολογική σκέψη 43 του κανονισμού προσωρινού δασμού, η έρευνα έδειξε ότι η φουρφουρυλική αλκοόλη που παράγεται από την TFC είναι καταγωγής Κοινότητας και ότι οι διαδικασίες κατασκευής, η τεχνολογική και κεφαλαιουχική επένδυση για τις διαδικασίες κατασκευής και τις πωλήσεις λαμβάνουν χώρα στην Κοινότητα. Επιπλέον, το γεγονός ότι οι TFC, IFC και CRC είναι συνδεδεμένες και ανήκουν στην ίδια εταιρεία, όπως καθορίστηκε στην αιτιολογική σκέψη 42 του προσωρινού κανονισμού, δεν αποκλείει την εφαρμογή των άρθρων 5 παράγραφος 4 και 4 παράγραφος 1 του βασικού κανονισμού.

(29) Επομένως, απορρίφθηκαν τα επιχειρήματα που προέβαλαν οι Κινέζοι παραγωγοί-εξαγωγείς και επιβεβαιώνονται τα συμπεράσματα της αιτιολογικής σκέψης 44 του κανονισμού προσωρινού δασμού.

Ε. Ζημια

1. Κατανάλωση φουρφουρυλικής αλκοόλης στην Κοινότητα

(30) Επειδή δεν υπάρχουν νέες πληροφορίες για την κατανάλωση, επιβεβαιώνονται τα προσωρινά συμπεράσματα, όπως περιγράφονται στις αιτιολογικές σκέψεις 46 έως 48 του κανονισμού προσωρινού δασμού.

2. Εισαγωγές φουρφουρυλικής αλκοόλης στην Κοινότητα

(31) Επειδή δεν υπάρχουν νέες πληροφορίες για τις εισαγωγές φουρφουρυλικής αλκοόλης στην Κοινότητα, επιβεβαιώνονται τα προσωρινά συμπεράσματα, όπως περιγράφονται στις αιτιολογικές σκέψεις 49 έως 63 του κανονισμού προσωρινού δασμού.

3. Οικονομική κατάσταση του κοινοτικού κλάδου παραγωγής

(32) Οι τέσσερεις Κινέζοι παραγωγοί-εξαγωγείς ισχυρίστηκαν, ότι ο κοινοτικός κλάδος παραγωγής δεν υπέστη ζημία επειδή οι περισσότεροι δείκτες της ζημίας (ειδικότερα ο όγκος των πωλήσεων, οι τιμές πωλήσεων, τα αποθέματα, η αποδοτικότητα, οι ταμειακές ροές και οι επενδύσεις) που καθόρισε η Επιτροπή, δεν αντιστοιχούσαν στους δημοσιευμένους ηλεγμένους λογαριασμούς της IFC και/ή TFC. Ισχυρίστηκαν ότι ορισμένοι δείκτες, όπως η αποδοτικότητα, τα αποθέματα και οι ταμειακές ροές που περιείχαν οι ηλεγμένοι λογαριασμοί της IFC και/ή TFC, δείχνουν ότι αυτοί είτε έχουν αυξηθεί είτε ότι παρέμειναν σταθεροί.

(33) Πρέπει να σημειωθεί ότι οι δημοσιευμένοι ηλεγμένοι λογαριασμοί της IFC και της TFC περιλαμβάνουν επίσης άλλες δραστηριότητες εκτός της παραγωγής του υπό εξέταση προϊόντος. Επιπλέον, οι δημοσιευμένοι ηλεγμένοι λογαριασμοί της IFC και της TFC καλύπτουν την περίοδο από τον Οκτώβριο 2001 έως τον Σεπτέμβριο 2002 ενώ η περίοδος της έρευνας ("ΠΕ") που αναφέρεται στην αιτιολογική σκέψη 4 του κανονισμού προσωρινού δασμού κάλυπτε την περίοδο από την 1η Ιουλίου 2001 έως τις 30 Ιουνίου 2002. Επιπλέον, όπως αναφέρεται στις αιτιολογικές σκέψεις 41 και 44 του κανονισμού προσωρινού δασμού, διαπιστώθηκε ότι η TFC αποτελεί μέρος μιας ενιαίας οικονομικής οντότητας που συνίσταται στις TFC, IFC και CRC. Επομένως για να έχει κάποια σημασία η εκτίμηση ορισμένων δεικτών της ζημίας, ήταν αναγκαίο να ληφθούν επίσης υπόψη ορισμένα στοιχεία από την CRC. Επιπλέον, υπενθυμίζεται ότι οι εμπορικές δραστηριότητες της IFC στην Κοινότητα που αναφέρονται στις αιτιολογικές σκέψεις 105 και 106 του κανονισμού προσωρινού δασμού, δεν υπάγονται στο πεδίο της έρευνας αλλά αποτελούν μέρος των ηλεγμένων λογαριασμών της IFC. Επιπλέον, οι εξαγωγικές πωλήσεις της IFC που αναφέρονται στις αιτιολογικές σκέψεις 101 έως 104 του κανονισμού προσωρινού δασμού συμπεριλαμβάνονται στους ηλεγμένους λογαριασμούς, ενώ η έρευνα κάλυψε αποκλειστικά την οικονομική κατάσταση του κοινοτικού κλάδου παραγωγής όσον αφορά την αγορά της Κοινότητας.

(34) Αυτά τα πραγματικά περιστατικά δεν επιτρέπουν να χρησιμοποιηθούν οι δείκτες της ζημίας από τους δημοσιευμένους λογαριασμούς της IFC και της TFC όπως πρότειναν τέσσερεις Κινέζοι παραγωγοί-εξαγωγείς. Υπενθυμίζεται επίσης ότι οι διαπιστώσεις της Επιτροπής είναι σύμφωνες με τις πληροφορίες που περιείχαν τα αρχεία για τον έλεγχο από τα ενδιαφερόμενα μέρη.

(35) Επομένως, απορρίφθηκαν τα επιχειρήματα που προέβαλαν οι Κινέζοι παραγωγοί-εξαγωγείς και επιβεβαιώνονται οι διαπιστώσεις και τα συμπεράσματα των αιτιολογικών σκέψεων 86 έως 91 του κανονισμού προσωρινού δασμού.

ΣΤ. ΑΙΤΙΩΔΗΣ ΣΥΝΑΦΕΙΑ

(36) Οι τέσσερεις Κινέζοι παραγωγοί-εξαγωγείς ισχυρίστηκαν ότι, επειδή δεν υπήρχε ζημία, δεν υπήρχε και αιτιώδης συνάφεια. Αν υπάρχει ζημία, στην οικονομική κατάσταση του κοινοτικού κλάδου παραγωγής συνέβαλαν οι εισαγωγές από την Ταϊλάνδη και όχι οι κινεζικές εισαγωγές.

(37) Οι Κινέζοι παραγωγοί-εξαγωγείς δεν υπέβαλαν νέα αποδεικτικά στοιχεία για να υποστηρίξουν αυτόν τον ισχυρισμό. Υπενθυμίζεται ότι στις αιτιολογικές σκέψεις 107 έως 111 του κανονισμού προσωρινού δασμού, και σύμφωνα με το άρθρο 3 παράγραφος 7 του βασικού κανονισμού, η Επιτροπή ανέλυσε τις συνολικές εισαγωγές φουρφουρυλικής αλκοόλης στην Κοινότητα από άλλες τρίτες χώρες ως έναν άλλο γνωστό παράγοντα εκτός των εισαγωγών που αποτελούν αντικείμενο ντάμπινγκ. Αυτή η ανάλυση κάλυψε επίσης τις εισαγωγές από την Ταϊλάνδη όσον αφορά τους όγκους και τις τιμές.

(38) Οι εισαγωγές της Ταϊλάνδης αντιπροσωπεύουν περίπου το 96% των εισαγωγών φουρφουρυλικής αλκοόλης από τρίτες χώρες. Οι όγκοι των εισαγωγών φουρφουρυλικής αλκοόλης στην Κοινότητα από την Ταϊλάνδη αυξήθηκαν παράλληλα με τις εξελίξεις που περιγράφονται στην αιτιολογική σκέψη 109 του κανονισμού προσωρινού δασμού. Επιπλέον, διαπιστώθηκε ότι οι τιμές εισαγωγής από την Ταϊλάνδη ήταν πολύ υψηλότερες από τις τιμές των Κινέζων παραγωγών-εξαγωγέων (πάνω από 24% κατά την ΠΕ) και ακόμη υψηλότερες από τις τιμές του κοινοτικού κλάδου παραγωγής (πάνω από 6% κατά την ΠΕ).

(39) Επομένως, απορρίφθηκαν τα επιχειρήματα που προέβαλαν οι Κινέζοι παραγωγοί-εξαγωγείς και επιβεβαιώνονται οι διαπιστώσεις και τα συμπεράσματα των αιτιολογικών σκέψεων 92 έως 113 του κανονισμού προσωρινού δασμού.

Ζ. ΣΥΜΦΕΡΟΝΤΑ ΤΗΣ ΚΟΙΝΟΤΗΤΑΣ

(40) Οι Κινέζοι παραγωγοί-εξαγωγείς και μια ένωση ισχυρίστηκαν ότι τα προσωρινά μέτρα έχουν μεγαλύτερες επιπτώσεις στους χρήστες και στα χυτήρια από ό,τι φαίνεται στις διαπιστώσεις της Επιτροπής. Ειδικότερα προβλήθηκε ο ισχυρισμός ότι προέχει το συμφέρον των χρηστών λόγω της μικρής απασχόλησης στον κοινοτικό κλάδο παραγωγής σε σύγκριση με τον υψηλό αριθμό απασχολουμένων στα χυτήρια.

(41) Όσον αφορά τον ισχυρισμό που προέβαλαν οι Κινέζοι παραγωγοί-εξαγωγείς, πρέπει να αναφερθεί ότι αυτοί οι παραγωγοί δεν παρείχαν νέα αποδεικτικά στοιχεία, που θα ήταν τα κατάλληλα για την εξέταση του συμφέροντος της Κοινότητας. Εν πάση περιπτώσει, οι Κινέζοι παραγωγοί-εξαγωγείς μπορεί να μη καλύπτουν τα κριτήρια του ενδιαφερόμενου μέρους για τον καθορισμό του συμφέροντος της Κοινότητας.

(42) Πρέπει να αναφερθεί ότι εξετάστηκε το αίτημα της ένωσης παρόλο που η ένωση δεν συνεργάσθηκε με την έρευνα και δεν παρείχε νέα αποδεικτικά στοιχεία που να υποστηρίζουν τα επιχειρήματά της. Για τον σκοπό αυτό, η Επιτροπή πραγματοποίησε συμπληρωματική επιτόπια επαλήθευση στις εγκαταστάσεις ενός Γερμανού χρήστη. Αυτή η σε βάθος έρευνα επιβεβαίωσε το αποτέλεσμα της ανάλυσης που πραγματοποιήθηκε στο προσωρινό στάδιο όπως καθορίζεται στην αιτιολογική σκέψη 126 του κανονισμού προσωρινού δασμού και ότι οι συνολικές επιπτώσεις των προτεινόμενων οριστικών μέτρων θα είναι ελάχιστες.

(43) Επομένως, απορρίφθηκαν τα επιχειρήματα που προέβαλαν οι Κινέζοι παραγωγοί-εξαγωγείς και η ένωση και επιβεβαιώνονται οι διαπιστώσεις και τα συμπεράσματα των αιτιολογικών σκέψεων 114 έως 133 του κανονισμού προσωρινού δασμού.

Η. ΟΡΙΣΤΙΚΑ ΜΕΤΡΑ

(44) Ενόψει των συναχθέντων συμπερασμάτων όσον αφορά το ντάμπινγκ, τη ζημία, την αιτιώδη συνάφεια και το συμφέρον της Κοινότητας, θεωρείται ότι πρέπει να ληφθούν οριστικά μέτρα αντιντάμπινγκ για να αποφευχθεί η περαιτέρω πρόκληση ζημίας στον κοινοτικό κλάδο παραγωγής από τις εισαγωγές που αποτελούν αντικείμενο ντάμπινγκ από την Κίνα.

1. Επίπεδο εξάλειψης της ζημίας

(45) Υπενθυμίζεται ότι, όπως διαπιστώθηκε προσωρινά, το περιθώριο κέρδους 10% επί του συνολικού κύκλου εργασιών θα μπορούσε να θεωρηθεί ως το ελάχιστο αναγκαίο ποσό για τον κοινοτικό κλάδο παραγωγής εφόσον δεν ασκούνται ζημιογόνες πρακτικές ντάμπινγκ. Αυτό το περιθώριο κέρδους θα επέτρεπε επίσης στον κοινοτικό κλάδο παραγωγής να προβεί στις απαραίτητες μακροπρόθεσμες επενδύσεις.

(46) Ο κοινοτικός κλάδος παραγωγής ισχυρίστηκε ότι το περιθώριο κέρδους 10% όπως καθορίζεται στην αιτιολογική σκέψη 136 του κανονισμού προσωρινού δασμού, δεν αντανακλούσε τα κέρδη που θα περίμενε ευλόγως να υλοποιήσει αν δεν είχαν ασκηθεί οι ζημιογόνες πρακτικές του ντάμπινγκ, και ζήτησε να εφαρμοστεί ένα περιθώριο κέρδους τουλάχιστον 23,15 % επί του κύκλου εργασιών, με βάση τις επιδόσεις του των προηγούμενων ετών.

(47) Για να εξεταστεί αυτό το αίτημα, έγινε νέα σε βάθος εξέταση όλων των διαθέσιμων πληροφοριών για το περιθώριο κέρδους το οποίο μπορούσε να θεωρηθεί ως το κατάλληλο ελάχιστο περιθώριο που θα περίμενε ευλόγως να επιτύχει ο κοινοτικός κλάδος παραγωγής αν δεν ασκείτο το ζημιογόνο ντάμπινγκ. Αναλύθηκαν τα κέρδη που είχαν υλοποιηθεί πριν την ΠΕ. Διαπιστώθηκε ότι, τα προηγούμενα έτη, οι συντελεστές του κέρδους ήταν όντως πολύ υψηλότεροι από το 10%. Επομένως συνήχθη το συμπέρασμα ότι ένα περιθώριο κέρδους 15,1% με βάση το μέσο πραγματικό κέρδος που επιτεύχθηκε κατά την τριετία πριν την ΠΕ, μπορούσε ευλόγως να αναμένεται ενόψει των εξελίξεων της αποδοτικότητας του κοινοτικού κλάδου παραγωγής και της παρουσίας των εισαγωγών με ντάμπινγκ στην αγορά της Κοινότητας. Αυτή η προσέγγιση συμφωνεί πλήρως με την ισχύουσα νομολογία ειδικότερα στην απόφαση της υπόθεσης EFMA κατά Συμβουλίου [6].

[6] Απόφαση του Πρωτοδικείου της 28ης Οκτωβρίου 1999 στην υπόθεση Τ-210/95.

(48) Συνεπώς, απορρίφθηκε το αίτημα του κοινοτικού κλάδου παραγωγής για να εφαρμοστεί περιθώριο κέρδους 23,15%. Με βάση τα ανωτέρω, οι υπολογισμοί της Επιτροπής επανεξετάστηκαν με βάση το αναθεωρημένο περιθώριο κέρδους.

(49) Εκτός από αυτήν την αλλαγή του περιθωρίου κέρδους, υπολογίστηκε το επίπεδο εξουδετέρωσης της ζημίας με βάση την ίδια μέθοδο με εκείνη που εξηγείται στην αιτιολογική σκέψη 137 του κανονισμού προσωρινού δασμού. Πάνω σ'αυτή τη βάση, καθορίστηκε ένα μη ζημιογόνο επίπεδο των τιμών που μπορούσαν να καλύπτουν το κόστος παραγωγής του κοινοτικού κλάδου και να επιτρέψουν την επίτευξη ενός εύλογου κέρδους, στην περίπτωση που δεν θα υπάρχουν οι εισαγωγές με ντάμπινγκ από την εν λόγω χώρα. Ως αποτέλεσμα των αναθεωρημένων υπολογισμών, διαπιστώθηκαν περιθώρια ζημίας ύψους 8.9% έως 32.1%.

2. Μορφή και επίπεδο του οριστικού δασμού

(50) Σύμφωνα με το άρθρο 9 παράγραφος 4 του βασικού κανονισμού, επειδή τα περιθώρια της ζημίας ήταν χαμηλότερα από τα περιθώρια του ντάμπινγκ που διαπιστώθηκαν για όλους τους εν λόγω παραγωγούς-εξαγωγείς, ο οριστικός δασμός πρέπει να καθοριστεί στο επίπεδο των περιθωρίων της ζημίας.

(51) Ο κοινοτικός κλάδος παραγωγής ζήτησε τα οριστικά μέτρα να λάβουν τη μορφή συνδυασμού ειδικού δασμού (πάγιο ποσό EUR/τόνο) και μεταβλητού δασμού (που θα ισοδυναμεί με τη διαφορά μεταξύ της τιμής εξαγωγής και μιας προκαθορισμένης ελάχιστης τιμής) ή ενός μεταβλητού δασμού υπό μορφή ελάχιστης τιμής εισαγωγής. Επιπλέον, ο κοινοτικός κλάδος παραγωγής ισχυρίστηκε ότι η διαφορά μεταξύ των ποσών του δασμού που επιβάλλεται στους εξαγωγείς ήταν τόσο υψηλή ώστε υπήρχαν πρόσθετοι κίνδυνοι καταστρατήγησης όπως αντισταθμιστικές ρυθμίσεις ή απορρόφηση.

(52) Για να εξεταστεί αυτό το αίτημα, αναλύθηκαν σε βάθος οι διάφορες πιθανές μορφές μέτρων. Για να εξασφαλιστεί η αποτελεσματικότητα των μέτρων, θεωρήθηκε ότι ούτε η συνδυασμένη εφαρμογή ειδικού δασμού (πάγιο ποσό EUR/τόνο) με μεταβλητό δασμό, ούτε ένας μεταβλητός δασμός μόνον, επαρκούσαν για να εξαλειφθεί η ζημία που προκλήθηκε από το ντάμπινγκ. Ο πρώτος χρησιμοποιείται μόνον σε εξαιρετικές περιστάσεις όταν το απαιτούν οι ιδιαίτερες συνθήκες μιας υπόθεσης, π.χ. σαφείς ενδείξεις χειραγώγησης των τιμών, ενώ ο τελευταίος απορρέει από τα εσωτερικά προβλήματα εφαρμογής. Όπως καθορίζεται στον κανονισμό προσωρινού δασμού, ο δασμός που πρέπει να επιβληθεί πρέπει να λάβει τη μορφή ειδικού ποσού σε ευρώ ανά μετρικό τόνο για να εξασφαλιστεί η αποτελεσματικότητα των μέτρων και να ελαχιστοποιηθεί ο κίνδυνος υποκατάστασης του υπό εξέτασης προϊόντος από προϊόντα της ιδίας γενικής κατηγορίας (δηλ. φουρφουράλη), ειδικότερα επειδή σε ορισμένες προηγούμενες διαδικασίες που αφορούσαν τη φουρφουράλη [7] είχαν παρατηρηθεί πρακτικές χειραγώγησης των τιμών.

[7] ΕΕ αριθ. L 328. 22.12.1999, σ 1.

(53) Εντούτοις, για να ελαχιστοποιηθούν περαιτέρω οι κίνδυνοι καταστρατήγησης λόγω του σημαντικού επιπέδου άρνησης συνεργασίας (40%) και της μεγάλης διαφοράς στα ποσά του δασμού, θεωρείται σκόπιμο να προβλεφθούν ειδικές διατάξεις σ'αυτήν την υπόθεση για να εξασφαλιστεί η ορθή εφαρμογή των δασμών αντιντάμπινγκ. Οι ειδικές αυτές διατάξεις περιλαμβάνουν και την υποχρέωση προσκόμισης στην τελωνειακή υπηρεσία του κράτους μέλους έγκυρου εμπορικού τιμολογίου το οποίο πρέπει να συμφωνεί με τις απαιτήσεις που ορίζονται στο παράρτημα του παρόντος κανονισμού. Μόνο οι εισαγωγές που συνοδεύονται από τέτοιο τιμολόγιο δηλώνονται με τους πρόσθετους κωδικούς Taric που εφαρμόζονται για τον συγκεκριμένο παραγωγό. Οι εισαγωγές που δεν συνοδεύονται από τέτοιο τιμολόγιο υπόκεινται στον υπολειπόμενο δασμό αντιντάμπινγκ που εφαρμόζεται σε όλους τους άλλους εξαγωγείς. Οι ενδιαφερόμενες εταιρείες κλήθηκαν επίσης να υποβάλουν τακτικές εκθέσεις στην Επιτροπή προκειμένου να διασφαλιστεί η κανονική παρακολούθηση των πωλήσεων φουρφουρυλικής αλκοόλης στην Κοινότητα. Στην περίπτωση που δεν υποβληθούν εκθέσεις, ή οι εκθέσεις δείχνουν ότι τα μέτρα δεν επαρκούν για την εξάλειψη των επιπτώσεων του ζημιογόνου ντάμπινγκ, κρίνεται ίσως αναγκαίο να κινηθεί ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού.

(54) Ο υπολογισμός του κατώτερου ορίου ζημίας που συνδέεται με την τιμή εισαγωγής CIF έχει ως αποτέλεσμα να κυμαίνονται οι δασμοί μεταξύ 84 και 250 ευρώ ανά μετρικό τόνο.

(55) Η διόρθωση που έγινε στα περιθώρια του ντάμπινγκ και της ζημίας δεν είχε καμία επίπτωση στην εφαρμογή του κανόνα ήσσονος δασμού. Επομένως, επιβεβαιώνεται η μέθοδος που χρησιμοποιήθηκε για τον καθορισμό των συντελεστών του δασμού αντιντάμπινγκ όπως περιγράφεται στην αιτιολογική σκέψη 138 του κανονισμού προσωρινού δασμού. Επομένως οι οριστικοί δασμοί θα είναι:

>ΘΕΣΗ ΠIΝΑΚΑ>

Θ. Οριστικη εισπραξη του προσωρινου Δασμου

(56) Δεδομένου του μεγέθους των περιθωρίων ντάμπινγκ που διαπιστώθηκαν για τους παραγωγούς-εξαγωγείς στην Κίνα και λαμβανομένου υπόψη του επιπέδου ζημίας που προκλήθηκε στον κοινοτικό κλάδο παραγωγής, θεωρείται απαραίτητο τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ, που επιβλήθηκε με τον προσωρινό κανονισμό, ήτοι τον κανονισμό (ΕΚ) αριθ. 781/2003, να εισπραχθούν οριστικά στο ύψος των οριστικά επιβληθέντων δασμών. Επειδή οι οριστικοί δασμοί είναι υψηλότεροι από τους προσωρινούς, εισπράττονται οριστικά μόνο τα ποσά που έχουν καταβληθεί ως εγγύηση στο επίπεδο των προσωρινών δασμών.

(57) Κάθε αίτημα για την εφαρμογή των εν λόγω ατομικών εταιρικών δασμών αντιντάμπινγκ (π.χ. λόγω αλλαγής της επωνυμίας της οντότητας ή της δημιουργίας νέας οντότητας παραγωγής ή πωλήσεων) υποβάλλεται αμέσως στην Επιτροπή μαζί με όλα τα σχετικά στοιχεία και, ιδίως, κάθε μεταβολή των δραστηριοτήτων της εταιρείας που συνδέονται με την παραγωγή, τις εγχώριες και τις εξαγωγικές πωλήσεις, η οποία προκύπτει για παράδειγμα από αυτήν την αλλαγή της επωνυμίας ή την αλλαγή των εν λόγω οντοτήτων παραγωγής και πωλήσεων. Αν θεωρηθεί σκόπιμο, ο κανονισμός θα τροποποιηθεί ανάλογα με την αναπροσαρμογή του καταλόγου των εταιρειών που επωφελούνται από ατομικούς δασμούς.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές φουρφουρυλικής αλκοόλης που υπάγεται στον κωδικό ΣΟ 2932 13 00 (κωδικός TARIC 2932 13 00 90) καταγωγής Λαϊκής Δημοκρατίας της Κίνας.

2. Ο συντελεστής του οριστικού δασμού αντιντάμπινγκ που εφαρμόζεται στο προϊόν καταγωγής Λαϊκής Δημοκρατίας της Κίνας, είναι ο εξής:

>ΘΕΣΗ ΠIΝΑΚΑ>

3. Η εφαρμογή ατομικού συντελεστή δασμού που διευκρινίζεται για τις τέσσερις εταιρείες που αναφέρονται στην παράγραφο 2 εξαρτάται από την προσκόμιση στην τελωνειακή υπηρεσία του κράτους μέλους έγκυρου εμπορικού τιμολογίου το οποίο πρέπει να συμφωνεί με τις απαιτήσεις που ορίζονται στο παράρτημα του παρόντος κανονισμού. Εάν δεν προσκομιστεί αυτό το τιμολόγιο, ισχύει ο συντελεστής δασμού που επιβάλλεται σε όλες τις άλλες εταιρείες.

4. Σε περίπτωση ζημίας των εμπορευμάτων πριν από τη θέση τους σε ελεύθερη κυκλοφορία και, επομένως, όταν η καταβληθείσα ή καταβλητέα τιμή υπολογίζεται κατ' αναλογία για τον προσδιορισμό της δασμολογητέας αξίας σύμφωνα με το άρθρο 145 του κανονισμού (ΕΟΚ) αριθ. 2454/93 της Επιτροπής, το ποσό του δασμού αντιντάμπινγκ, υπολογιζόμενο με βάση την ανωτέρω παράγραφο 2, μειώνεται κατά ένα ποσοστό που αντιστοιχεί στην αναλογική κατανομή της πράγματι καταβληθείσας ή καταβλητέας τιμής.

5. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους δασμούς.

Άρθρο 2

Τα ποσά που έχουν κατατεθεί ως εγγύηση μέσω των προσωρινών δασμών αντιντάμπινγκ δυνάμει του κανονισμού (ΕΚ) αριθ. 781/2003 της Επιτροπής στις εισαγωγές φουρφουρυλικής αλκοόλης που υπάγεται επί του παρόντος στον κωδικό ΣΟ ex 2932 13 00 (κωδικός TARIC 2932 13 00 90), καταγωγής Λαϊκής Δημοκρατίας της Κίνας, εισπράττεται οριστικά σύμφωνα με τους κανόνες που καθορίζονται κατωτέρω:

Τα ποσά που καταβλήθηκαν ως εγγύηση πέραν του οριστικού συντελεστή του δασμού αντιντάμπινγκ αποδεσμεύονται. Όταν οι οριστικοί δασμοί είναι υψηλότεροι από τους προσωρινούς, εισπράττονται οριστικά μόνο τα ποσά που έχουν καταβληθεί ως εγγύηση στο επίπεδο των προσωρινών δασμών.

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το έγκυρο εμπορικό τιμολόγιο που αναφέρεται στο άρθρο 1 παράγραφος 3 του παρόντος κανονισμού, πρέπει να περιλαμβάνει δήλωση υπογεγραμμένη από υπάλληλο της εταιρείας, ως εξής:

1. Το ονοματεπώνυμο και τα καθήκοντα του υπαλλήλου της εταιρείας που εξέδωσε το εμπορικό τιμολόγιο.

2. Η ακόλουθη δήλωση: "Ο υπογεγραμμένος πιστοποιώ ότι ο [όγκος] φουρφουρυλικής αλκοόλης που υπάγεται επί του παρόντος στον κωδικό ΣΟ ex 2932 13 00 (κωδικός TARIC 2932 13 00 90) που πωλείται προς εξαγωγή στην Ευρωπαϊκή Κοινότητα και που καλύπτεται από το παρόν τιμολόγιο, παρασκευάστηκε από [επωνυμία εταιρείας και διεύθυνση] στη Λαϊκή Δημοκρατία της Κίνας. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ορθά."

3. Ημερομηνία και υπογραφή